title: 2010/156/ΚΕΠΠΑ: Απόφαση 2010/156/ΚΕΠΠΑ του Συμβουλίου, της 16ης Μαρτίου 2010 , για την παράταση της εντολής του ειδικού εντεταλμένου της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας

text:
               17.3.2010

               EL

               Επίσημη Εφημερίδα της Ευρωπαϊκής Ένωσης

               L 67/6

         ΑΠΌΦΑΣΗ 2010/156/ΚΕΠΠΑ ΤΟΥ ΣΥΜΒΟΥΛΊΟΥ
   της 16ης Μαρτίου 2010
   για την παράταση της εντολής του ειδικού εντεταλμένου της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 28, το άρθρο 31 παράγραφος 2 και το άρθρο 33,
   την πρόταση της υπάτου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 17 Οκτωβρίου 2005, το Συμβούλιο υιοθέτησε την κοινή δράση 2005/724/ΚΕΠΠΑ (1) για τον διορισμό του κ. Erwan FOUÉRÉ, ως ειδικού εντεταλμένου της Ευρωπαϊκής Ένωσης (EEEE), στην Πρώην Γιουγκοσλαβική Δημοκρατία της Μακεδονίας.

               (2)

               Στις 15 Σεπτεμβρίου 2009, το Συμβούλιο υιοθέτησε την κοινή δράση 2009/706/ΚΕΠΠΑ (2) για την παράταση της εντολής καθηκόντων του ΕΕΕΕ μέχρι τις 31 Μαρτίου 2010.

               (3)

               Η εντολή του ΕΕΕΕ θα πρέπει να παραταθεί έως τις 31 Αυγούστου 2010. Ωστόσο, η εντολή του ΕΕΕΕ μπορεί να λήξει ενωρίτερα, εάν το αποφασίσει το Συμβούλιο, με σύσταση της υπάτου εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ) μετά την έναρξη της ισχύος της απόφασης για τη σύσταση της Ευρωπαϊκής Υπηρεσίας Εξωτερικής Δράσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ειδικός εντεταλμένος της Ευρωπαϊκής Ένωσης
   Η εντολή του κ. Erwan FOUÉRÉ, ως ειδικού εντεταλμένου της Ευρωπαϊκής Ένωσης (ΕΕΕΕ) στην Πρώην Γιουγκοσλαβική Δημοκρατία της Μακεδονίας, παρατείνεται έως τις 31 Αυγούστου 2010. Η εντολή του ΕΕΕΕ μπορεί να λήξει ενωρίτερα, εάν το αποφασίσει το Συμβούλιο, με σύσταση της ΥΕ μετά την έναρξη της ισχύος της απόφασης για τη σύσταση της Ευρωπαϊκής Υπηρεσίας Εξωτερικής Δράσης.
   Άρθρο 2
   Στόχος πολιτικής
   Η εντολή του ΕΕΕΕ βασίζεται στον στόχο πολιτικής της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας που είναι να συμβάλει στην παγίωση της ειρηνευτικής πολιτικής διαδικασίας και στην πλήρη εφαρμογή της συμφωνίας-πλαισίου της Οχρίδας, διευκολύνοντας έτσι την περαιτέρω πρόοδο στην πορεία προς την ευρωπαϊκή ολοκλήρωση μέσω της διαδικασίας σταθεροποίησης και σύνδεσης.
   Ο ΕΕΕΕ υποστηρίζει το έργο της ΥΕ στην περιοχή.
   Άρθρο 3
   Εντολή
   Για την επίτευξη του στόχου πολιτικής, η εντολή του ΕΕΕΕ συνίσταται στα ακόλουθα:

               α)

               διατήρηση στενής επαφής με την κυβέρνηση της Πρώην Γιουγκοσλαβικής Δημοκρατίας της Μακεδονίας και με τα μέρη τα οποία συμμετέχουν στην πολιτική διαδικασία·

               β)

               παροχή συμβουλών και διευκόλυνση της πολιτικής διαδικασίας εξ ονόματος της Ένωσης·

               γ)

               εξασφάλιση του συντονισμού των προσπαθειών της διεθνούς κοινότητας να βοηθήσει στην εφαρμογή και τη βιωσιμότητα των διατάξεων της συμφωνίας-πλαισίου της 13ης Αυγούστου 2001, κατά τα οριζόμενα στην εν λόγω συμφωνία και στα παραρτήματά της·

               δ)

               στενή παρακολούθηση των θεμάτων ασφαλείας και σχέσεων μεταξύ εθνοτήτων και υποβολή εκθέσεων, καθώς και συνεννοήσεις με όλους τους σχετικούς οργανισμούς για τον σκοπό αυτό·

               ε)

               συμβολή στην ανάπτυξη και την εδραίωση του σεβασμού των ανθρώπινων δικαιωμάτων και των θεμελιωδών ελευθεριών στην Πρώην Γιουγκοσλαβική Δημοκρατία της Μακεδονίας, σύμφωνα με την πολιτική της ΕΕ για τα ανθρώπινα δικαιώματα και σύμφωνα με τις κατευθυντήριες γραμμές της ΕΕ για τα ανθρώπινα δικαιώματα.

         Άρθρο 4
   Εκτέλεση της εντολής
   1.   Ο ΕΕΕΕ είναι υπεύθυνος για την εκτέλεση της εντολής του και ενεργεί υπό την εξουσία της ΥΕ.
   2.   Η Επιτροπή Πολιτικής και Ασφάλειας (ΕΠΑ) αποτελεί προνομιούχο συνομιλητή του ΕΕΕΕ και συνιστά το πρωταρχικό σημείο επαφής του με το Συμβούλιο. Η ΕΠΑ παρέχει στρατηγική καθοδήγηση και πολιτική κατεύθυνση στον ΕΕΕΕ εντός των πλαισίων της εντολής του, με την επιφύλαξη των εξουσιών της ΥΕ.
   Άρθρο 5
   Χρηματοδότηση
   1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, από 1ης Απριλίου 2010 έως την 31η Αυγούστου 2010, ανέρχεται σε 340 000 ευρώ.
   2.   Οι δαπάνες που χρηματοδοτούνται από το ποσό που ορίζεται στην παράγραφο 1 είναι επιλέξιμες από την 1η Απριλίου 2010. Η διαχείριση των δαπανών γίνεται σύμφωνα με τις διαδικασίες και τους κανόνες που εφαρμόζονται για τον γενικό προϋπολογισμό της Ένωσης.
   3.   Η διαχείριση των δαπανών υπόκειται σε σύμβαση μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
   Άρθρο 6
   Σύσταση και σύνθεση της ομάδας
   1.   Εντός των ορίων της εντολής του και των αντίστοιχων διαθέσιμων χρηματοδοτικών μέσων, ο ΕΕΕΕ είναι υπεύθυνος για τη σύσταση της ομάδας του. Η ομάδα περιλαμβάνει ειδικούς για συγκεκριμένα θέματα πολιτικής, όπως απαιτείται από την εντολή. Ο ΕΕΕΕ ενημερώνει το Συμβούλιο και την Επιτροπή τάχιστα για τη σύνθεση της ομάδας του.
   2.   Τα κράτη μέλη και τα θεσμικά όργανα της Ένωσης δύνανται να προτείνουν την απόσπαση προσωπικού στην υπηρεσία του ΕΕΕΕ. Οι μισθοί του αποσπασμένου από κράτος μέλος ή από θεσμικό όργανο της ΕΕ προσωπικού στην υπηρεσία του ΕΕΕΕ καλύπτονται από το οικείο κράτος μέλος ή θεσμικό όργανο της ΕΕ, αντίστοιχα. Οι ειδικοί που αποσπώνται από κράτη μέλη στη Γενική Γραμματεία του Συμβουλίου μπορούν επίσης να αποσπαστούν στην υπηρεσία του ΕΕΕΕ. Το συμβασιούχο διεθνές προσωπικό πρέπει να έχει την ιθαγένεια κράτους μέλους.
   3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους ή του θεσμικού οργάνου της Ένωσης και ασκεί τα καθήκοντά του και ενεργεί προς το συμφέρον της εντολής του ΕΕΕΕ.
   Άρθρο 7
   Προνόμια και ασυλίες του ΕΕΕΕ και του προσωπικού του
   Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του καθορίζονται, ενδεχομένως, σε συμφωνία με το φιλοξενούν μέρος/τα φιλοξενούντα μέρη. Τα κράτη μέλη και η Επιτροπή παρέχουν την απαιτούμενη προς τον σκοπό αυτό υποστήριξη.
   Άρθρο 8
   Ασφάλεια των διαβαθμισμένων πληροφοριών της ΕΕ
   Ο ΕΕΕΕ και τα μέλη της ομάδας του τηρούν τις αρχές ασφαλείας και τους στοιχειώδεις κανόνες που θεσπίσθηκαν με την απόφαση 2001/264/ΕΚ του Συμβουλίου, της 19ης Μαρτίου 2001, για την έγκριση των κανονισμών ασφαλείας του Συμβουλίου (3), ιδίως όταν χειρίζονται διαβαθμισμένες πληροφορίες της ΕΕ.
   Άρθρο 9
   Πρόσβαση στις πληροφορίες και στην υλικοτεχνική στήριξη
   1.   Τα κράτη μέλη, η Επιτροπή και η Γενική Γραμματεία του Συμβουλίου εξασφαλίζουν στον ΕΕΕΕ την πρόσβαση σε κάθε σχετική πληροφορία.
   2.   Η Ένωση ή/και τα κράτη μέλη, ανάλογα με την περίπτωση, παρέχουν υλικοτεχνική στήριξη στην περιοχή.
   Άρθρο 10
   Ασφάλεια
   Σύμφωνα με την πολιτική της ΕΕ σχετικά με την ασφάλεια του προσωπικού που εκτελεί επιχειρησιακά καθήκοντα εκτός της ΕΕ δυνάμει του τίτλου V της συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και ανάλογα με την κατάσταση της ασφάλειας στη γεωγραφική περιοχή ευθύνης του, για την ασφάλεια του συνόλου του προσωπικού που τελεί υπό την άμεση εξουσία του, κυρίως δε:

               α)

               καταρτίζει ειδικό σχέδιο ασφάλειας για την αποστολή το οποίο βασίζεται στην καθοδήγηση της Γενικής Γραμματείας του Συμβουλίου, που περιλαμβάνει ειδικά υλικά, οργανωτικά και διαδικαστικά μέτρα ασφάλειας, που διέπουν τη διαχείριση της ασφάλειας κινήσεων του προσωπικού προς την περιοχή αποστολής, καθώς και εντός αυτής, καθώς και τη διαχείριση συμβάντων που αφορούν την ασφάλεια, συμπεριλαμβανομένου σχεδίου έκτακτης ανάγκης και εκκένωσης της αποστολής·

               β)

               εξασφαλίζει ότι όλο το προσωπικό που αναπτύσσεται εκτός της Ένωση διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στον τόπο της αποστολής·

               γ)

               μεριμνά ώστε όλα τα μέλη της ομάδας του που αναπτύσσονται εκτός ΕΕ, συμπεριλαμβανομένου του προσωπικού που προσλαμβάνεται επιτόπου, να λαμβάνουν την κατάλληλη κατάρτιση όσον αφορά την ασφάλεια προτού ή μόλις φθάσουν στην περιοχή αποστολής τους, με βάση τις διαβαθμίσεις κινδύνου που ορίζει η Γενική Γραμματεία του Συμβουλίου για τον τόπο αποστολής·

               δ)

               μεριμνά για την εφαρμογή όλων των συμφωνημένων συστάσεων που διατυπώνονται στα πλαίσια των τακτικών αξιολογήσεων ασφαλείας και υποβάλλει γραπτές εκθέσεις για την εφαρμογή τους και για άλλα ζητήματα ασφαλείας στο πλαίσιο των ενδιάμεσων εκθέσεων και των εκθέσεων σχετικά με την εκτέλεση της εντολής στην ΥΕ, το Συμβούλιο και την Επιτροπή.

         Άρθρο 11
   Υποβολή εκθέσεων
   Ο ΕΕΕΕ υποβάλλει τακτικά προφορικές και γραπτές εκθέσεις στην ΥΕ και την ΕΠΑ. Ο ΕΕΕΕ υποβάλλει επίσης έκθεση, αν χρειασθεί, και στις ομάδες εργασίας του Συμβουλίου. Οι τακτικές γραπτές εκθέσεις διαβιβάζονται μέσω του δικτύου COREU. Κατόπιν σύστασης της ΥΕ ή της ΕΠΑ, ο ΕΕΕΕ μπορεί να υποβάλει εκθέσεις στο Συμβούλιο Εξωτερικών Υποθέσεων.
   Άρθρο 12
   Συντονισμός
   1.   Ο ΕΕΕΕ προωθεί τον συνολικό πολιτικό συντονισμό της Ένωσης. Μεριμνά ώστε να εξασφαλισθεί ότι όλα τα επιτόπια μέσα της Ένωσης χρησιμοποιούνται συνεκτικά προς επίτευξη των στόχων της ενωσιακής πολιτικής. Οι δραστηριότητες του ΕΕΕΕ συντονίζονται με τις δραστηριότητες της Επιτροπής καθώς και, αν χρειασθεί, με τις δραστηριότητες άλλων ΕΕΕΕ που δραστηριοποιούνται στην περιοχή. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες της Ένωσης.
   2.   Επί τόπου, διατηρείται στενή επαφή με τους αρχηγούς των αντιπροσωπειών της Ένωσης και τους αρχηγούς των αποστολών των κρατών μελών, οι οποίοι καταβάλλουν κάθε δυνατή προσπάθεια προκειμένου να συνδράμουν τον ΕΕΕΕ στην εκπλήρωση της εντολής του. Ο ΕΕΕΕ έρχεται επίσης σε επαφή επιτόπου με άλλους διεθνείς και περιφερειακούς παράγοντες.
   Άρθρο 13
   Επανεξέταση
   Η υλοποίηση της παρούσας απόφασης και η συνοχή της με τις άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στην ΥΕ, το Συμβούλιο και την Επιτροπή έκθεση για την εκτέλεση της εντολής του κατά το πέρας της εντολής.
   Άρθρο 14
   Έναρξη ισχύος
   Η παρούσα απόφαση αρχίζει να ισχύει την ημερομηνία έκδοσής της.
   Άρθρο 15
   Δημοσίευση
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 16 Μαρτίου 2010.

            Για το Συμβούλιο

            Ο Πρόεδρος

         E. SALGADO

      (1)  ΕΕ L 272 της 18.10.2005, σ. 26.

      (2)  ΕΕ L 244 της 16.9.2009, σ. 25.

      (3)  ΕΕ L 101 της 11.4.2001, σ. 1.


title: 2008/402/ΕΚ: Απόφαση της Ευρωπαϊκής Κεντρικής Τράπεζας, της 15ης Μαΐου 2008 , σχετικά με τις διαδικασίες πιστοποίησης ασφαλείας των φορέων παραγωγής στοιχείων ασφαλείας του ευρώ όσον αφορά τα τραπεζογραμμάτια ευρώ (ΕΚΤ/2008/3)

text:
               30.5.2008

               EL

               Επίσημη Εφημερίδα της Ευρωπαϊκής Ένωσης

               L 140/26

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 15ης Μαΐου 2008
   σχετικά με τις διαδικασίες πιστοποίησης ασφαλείας των φορέων παραγωγής στοιχείων ασφαλείας του ευρώ όσον αφορά τα τραπεζογραμμάτια ευρώ
   (ΕΚΤ/2008/3)
   (2008/402/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 106 παράγραφος 1,
   το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 16,
   Εκτιμώντας τα ακόλουθα:

               (1)

               Το άρθρο 106 παράγραφος 1 της συνθήκης και το άρθρο 16 του καταστατικού του ΕΣΚΤ προβλέπουν ότι η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων ευρώ μέσα στην Κοινότητα. Το εν λόγω δικαίωμα περιλαμβάνει και την αρμοδιότητα λήψης μέτρων για τη διαφύλαξη του κύρους των τραπεζογραμματίων ευρώ ως μέσου πληρωμών.

               (2)

               Η διατήρηση της εμπιστοσύνης του ευρύτερου κοινού στα τραπεζογραμμάτια ευρώ ως μέσο πληρωμών απαιτεί τον καθορισμό στοιχειωδών κανόνων ασφαλείας όσον αφορά την παραγωγή, επεξεργασία, αποθήκευση και μεταφορά των εν λόγω τραπεζογραμματίων και επιμέρους στοιχείων τους, καθώς επίσης και λοιπών συναφών υλικών και πληροφοριών, η ασφάλεια των οποίων είναι αναγκαίο να διαφυλαχθεί, καθώς η απώλεια, κλοπή ή δημοσιοποίησή τους θα μπορούσε να προσβάλει το κύρος των τραπεζογραμματίων ευρώ ή να διευκολύνει την παραγωγή πλαστών τραπεζογραμματίων ευρώ ή επιμέρους στοιχείων τους. Κάθε φορέας που μετέχει στις εν λόγω δραστηριότητες οφείλει να τηρεί τους κανόνες ασφαλείας, οι οποίοι, πάντως, ανάλογα με το είδος της επιχειρούμενης δραστηριότητας, είναι δυνατό να διαφοροποιούνται ως προς το περιεχόμενό τους.

               (3)

               Κρίνεται απαραίτητη η θέσπιση διαδικασίας πιστοποίησης ασφαλείας βάσει της οποίας θα βεβαιώνεται η συμμόρφωση των φορέων παραγωγής με τους κανόνες ασφαλείας, καθώς και η θέσπιση διαδικασιών που θα διασφαλίζουν την εν λόγω συμμόρφωση σε συνεχή βάση, αλλά και η ρύθμιση των διαφόρων συνεπειών σε περίπτωση μη συμμόρφωσης με τους ως άνω κανόνες ασφαλείας. Οι συνέπειες αυτές, οι οποίες, ανάλογα με την περίπτωση, είναι δυνατό να συνίστανται σε μια απλή προειδοποίηση ή να φτάνουν έως και σε ανάκληση της πιστοποίησης ασφαλείας, θα πρέπει να είναι ανάλογες της φύσης της εκάστοτε διαπιστούμενης μη συμμόρφωσης.

               (4)

               Η ΕΚΤ είναι υπεύθυνη για τη θέσπιση και διατήρηση ενός συστήματος, το οποίο εγγυάται ότι η παράδοση των στοιχείων ασφαλείας του ευρώ είναι δυνατή μόνο προς εθνικές κεντρικές τράπεζες της ζώνης του ευρώ, προς εθνικές κεντρικές τράπεζες κρατών μελών που προετοιμάζονται για την υιοθέτηση του ευρώ (με την επιφύλαξη απόφασης του διοικητικού συμβουλίου), προς λοιπούς πιστοποιημένους φορείς παραγωγής ή/και προς την ΕΚΤ.

               (5)

               Συνακολούθως, καθίσταται απαραίτητη η τροποποίηση της κατευθυντήριας γραμμής ΕΚΤ/2004/18, της 16ης Σεπτεμβρίου 2004, σχετικά με την προμήθεια τραπεζογραμματίων ευρώ (1),

         ΑΠΟΦΑΣΙΖΕΙ:
   ΤΜΗΜΑ Ι
   ΓΕΝΙΚΕΣ ΔΙΑΤΑΞΕΙΣ
   Άρθρο 1
   Ορισμοί
   Για τους σκοπούς της παρούσας απόφασης:

               α)

               ως «ΕθνΚΤ» νοείται η εθνική κεντρική τράπεζα κράτους μέλους που έχει υιοθετήσει το ευρώ·

               β)

               ως «μελλοντική ΕθνΚΤ του Ευρωσυστήματος» νοείται η εθνική κεντρική τράπεζα κράτους μέλους που δεν έχει μεν υιοθετήσει το ευρώ, αλλά έχει πληρώσει τους όρους που έχουν θεσπιστεί για την υιοθέτηση του ευρώ και ως προς το οποίο έχει ληφθεί απόφαση περί κατάργησης της παρέκκλισης (δυνάμει του άρθρου 122 παράγραφος 2 της συνθήκης)·

               γ)

               ως «στοιχεία ασφαλείας του ευρώ» νοούνται τα τραπεζογραμμάτια ευρώ της πρώτης σειράς έκδοσης και τα επιμέρους στοιχεία αυτών, καθώς και λοιπά συναφή υλικά ή πληροφορίες, η ασφάλεια των οποίων είναι αναγκαίο να διαφυλαχθεί, καθώς η απώλεια, κλοπή ή δημοσιοποίησή τους θα μπορούσε να προσβάλει το κύρος των τραπεζογραμματίων ευρώ ή να διευκολύνει την παραγωγή πλαστών τραπεζογραμματίων ευρώ ή επιμέρους στοιχείων τους·

               δ)

               ως «κανόνες ασφαλείας» νοούνται οι ουσιαστικοί κανόνες που διέπουν την απόκτηση στοιχείων ασφαλείας του ευρώ και κάθε δραστηριότητα ασφαλείας του ευρώ, όπως εκάστοτε ορίζονται από την ΕΚΤ με ξεχωριστούς κανόνες·

               ε)

               ως «αγοραστής» νοείται εταιρεία, οργανισμός ή εθνική κεντρική τράπεζα που με κάποιο τρόπο μετέχει στη διαδικασία ανάθεσης, ως αγοραστής, όσον αφορά την παραγωγή, επεξεργασία ή αποθήκευση στοιχείων ασφαλείας του ευρώ·

               στ)

               ως «μονάδα παραγωγής» νοείται κάθε εγκατάσταση την οποία χρησιμοποιεί ή επιθυμεί να χρησιμοποιήσει ορισμένος φορέας παραγωγής για σκοπούς παραγωγής, επεξεργασίας (περιλαμβανομένης της καταστροφής) ή αποθήκευσης στοιχείων ασφαλείας του ευρώ πριν από τη μεταφορά τους στον αγοραστή ή, κατά περίπτωση, σε ειδική μονάδα καταστροφής·

               ζ)

               ως «δραστηριότητα ασφαλείας του ευρώ» νοείται οποιαδήποτε εκ των ακόλουθων δραστηριοτήτων: παραγωγή, επεξεργασία (περιλαμβανομένης της καταστροφής), αποθήκευση ή μεταφορά στοιχείων ασφαλείας του ευρώ·

               η)

               ως «φορέας παραγωγής» νοείται κάθε φορέας που μετέχει ή επιθυμεί να μετέχει σε ορισμένη δραστηριότητα ασφάλειας του ευρώ, πλην όσων μετέχουν αποκλειστικά ή επιθυμούν να μετέχουν αποκλειστικά στη μεταφορά ή καταστροφή στοιχείων ασφαλείας του ευρώ, ενώ ως «πιστοποιημένος φορέας παραγωγής» νοείται ο φορέας παραγωγής ο οποίος έχει λάβει πλήρη πιστοποίηση ασφαλείας·

               θ)

               ως «πλήρης πιστοποίηση ασφαλείας» νοείται το καθεστώς που αποδίδει η ΕΚΤ σε φορέα παραγωγής για ορισμένη δραστηριότητα ασφαλείας του ευρώ σε σχέση με κάποιο στοιχείο ασφαλείας του ευρώ, το δε περιεχόμενό της καθορίζεται στο άρθρο 3·

               ι)

               ως «μη συμμόρφωση» νοείται η περίπτωση στην οποία οποιοδήποτε εκ των ακόλουθων στοιχείων δεν συνάδει με τις οικείες διατάξεις των κανόνων ασφαλείας: i) οι ρυθμίσεις ασφαλείας που εφαρμόζει ορισμένος φορέας παραγωγής βάσει της παρούσας απόφασης, ii) μέτρα που λαμβάνει ορισμένος πιστοποιημένος φορέας παραγωγής ο οποίος διεξάγει δραστηριότητα ασφαλείας του ευρώ ή iii) μέτρα που λαμβάνει ορισμένος φορέας παραγωγής ο οποίος διαθέτει προσωρινή πιστοποίηση ασφαλείας και προετοιμάζεται να διεξαγάγει δραστηριότητα ασφαλείας του ευρώ·

               ια)

               ως «επιθεώρηση ασφαλείας» νοείται η επιθεώρηση ορισμένης δραστηριότητας ασφαλείας του ευρώ, προκειμένου να αξιολογηθεί εάν οι ρυθμίσεις ασφαλείας που ισχύουν σε ορισμένη μονάδα παραγωγής συνάδουν με τους κανόνες ασφαλείας, και

               ιβ)

               ως «προσωρινή πιστοποίηση ασφαλείας» νοείται το καθεστώς που αποδίδει η ΕΚΤ σε φορέα παραγωγής, επιβεβαιώνοντας ότι αυτός μπορεί να προετοιμαστεί για τη διεξαγωγή δραστηριότητας ασφαλείας του ευρώ σε σχέση με ορισμένο στοιχείο ασφαλείας του ευρώ, το δε περιεχόμενό της καθορίζεται στο άρθρο 4.

         Άρθρο 2
   Γενικές αρχές
   1.   Οι κανόνες ασφαλείας τους οποίους υιοθετεί η ΕΚΤ αποτελούν στοιχειώδεις κανόνες. Αν και οι φορείς παραγωγής δύνανται να υιοθετούν και να εφαρμόζουν αυστηρότερα πρότυπα, η ΕΚΤ αποφασίζει επί της συμμόρφωσης αποκλειστικά με τους δικούς της κανόνες ασφαλείας.
   2.   Η παρούσα απόφαση δεν εφαρμόζεται στην επεξεργασία και αποθήκευση των τραπεζογραμματίων ευρώ που είναι καταχωρισμένα σε ορισμένη ΕθνΚΤ ως παραχθέντα αλλά μη εκδοθέντα, παρά την όποια εφαρμογή της σε συγκεκριμένες διαδικασίες που αφορούν τραπεζογραμμάτια ευρώ βάσει διατάξεων που θεσπίζει η ΕΚΤ σε άλλα κείμενά της.
   3.   Πιστοποιημένοι φορείς παραγωγής μπορούν να προμηθεύουν στοιχεία ασφαλείας του ευρώ μόνο στα ακόλουθα πρόσωπα:

               α)

               σε άλλον πιστοποιημένο φορέα παραγωγής·

               β)

               σε ΕθνΚΤ·

               γ)

               σε μελλοντική ΕθνΚΤ του Ευρωσυστήματος, με την επιφύλαξη σχετικής απόφασης του διοικητικού συμβουλίου, ή

               δ)

               στην ΕΚΤ.

         4.   Η εκτελεστική επιτροπή λαμβάνει κάθε απόφαση σχετικά με την πιστοποίηση ασφαλείας των φορέων παραγωγής, λαμβάνοντας υπόψη τις απόψεις της επιτροπής τραπεζογραμματίων (BANCO). Επιπλέον, είναι αρμόδια για την παροχή τυχόν συγκατάθεσης δυνάμει του άρθρου 3 παράγραφος 6.
   5.   Έξοδα και συναφείς ζημίες που τυχόν υφίσταται ο φορέας παραγωγής σε σχέση με την εφαρμογή της παρούσας απόφασης βαρύνουν τον ίδιο.
   Άρθρο 3
   Πλήρης πιστοποίηση ασφαλείας
   1.   Ένας πιστοποιημένος φορέας παραγωγής επιτρέπεται να διενεργεί ορισμένη δραστηριότητα ασφαλείας του ευρώ σε σχέση με κάποιο στοιχείο ασφαλείας του ευρώ μόνο εάν έχει λάβει από την ΕΚΤ πλήρη πιστοποίηση ασφαλείας αναφορικά με την εν λόγω δραστηριότητα.
   2.   Πλήρη πιστοποίηση ασφαλείας για ορισμένη δραστηριότητα ασφαλείας του ευρώ σε σχέση με κάποιο στοιχείο ασφαλείας του ευρώ μπορεί να λάβει ένας φορέας παραγωγής εφόσον:

               α)

               οι ρυθμίσεις ασφαλείας που εφαρμόζει σε συγκεκριμένη μονάδα παραγωγής για την προγραμματισμένη δραστηριότητα ασφαλείας του ευρώ συνάδουν με τις σχετικές διατάξεις των κανόνων ασφαλείας·

               β)

               τυχόν εκτυπωτικό ίδρυμα που μετέχει στην προγραμματισμένη δραστηριότητα ασφαλείας του ευρώ είναι εγκατεστημένο σε κράτος μέλος και

               γ)

               τυχόν μονάδα παραγωγής πλην εκτυπωτικού ιδρύματος που μετέχει στην προγραμματισμένη δραστηριότητα ασφαλείας του ευρώ είναι εγκατεστημένη σε κράτος μέλος ή σε κράτος μέλος της Ευρωπαϊκής Ζώνης Ελεύθερων Συναλλαγών.

         3.   Η εκτελεστική επιτροπή δύναται να τροποποιεί το περιεχόμενο της σχετικής με την εγκατάσταση προϋπόθεσης της παραγράφου 2 στοιχείο γ), λαμβάνοντας υπόψη και τις απόψεις της επιτροπής τραπεζογραμματίων. Κάθε τέτοια απόφαση κοινοποιείται αμελλητί στο διοικητικό συμβούλιο, η δε εκτελεστική επιτροπή συμμορφώνεται με κάθε απόφαση του διοικητικού συμβουλίου που αφορά στο ζήτημα αυτό.
   4.   Η πλήρης πιστοποίηση ασφαλείας χορηγείται σε ορισμένο φορέα παραγωγής για απεριόριστο χρόνο, ενώ το καθεστώς της μπορεί να μεταβληθεί ή η εν λόγω πιστοποίηση να ανακληθεί με απόφαση λαμβανόμενη κατά τα άρθρα 13 έως 15.
   5.   Ένας πιστοποιημένος φορέας παραγωγής επιτρέπεται να ασκεί ορισμένη δραστηριότητα ασφαλείας του ευρώ μόνο στη μονάδα παραγωγής για την οποία έχει λάβει πιστοποίηση ασφαλείας και σε σχέση με τα συγκεκριμένα στοιχεία ασφαλείας του ευρώ που καθορίζονται αναφορικά με την εν λόγω μονάδα. Ένας πιστοποιημένος φορέας παραγωγής επιτρέπεται επίσης να μεριμνά για τη μεταφορά των στοιχείων ασφαλείας του ευρώ στον αγοραστή και, εφόσον κρίνεται αναγκαίο, για τη για λογαριασμό του τελευταίου καταστροφή τους (περιλαμβανομένης κάθε σχετικής μεταφοράς) σε ειδική μονάδα καταστροφής, σύμφωνα με τους οικείους κανόνες ασφαλείας. Τυχόν μη συμμόρφωση με τους συγκεκριμένους κανόνες ασφαλείας στη διάρκεια της ως άνω καταστροφής ή μεταφοράς αντιμετωπίζεται ως περίπτωση μη συμμόρφωσης εκ μέρους του πιστοποιημένου φορέα παραγωγής.
   6.   Ένας πιστοποιημένος φορέας παραγωγής δεν επιτρέπεται να αναθέτει σε εξωτερικούς φορείς ούτε και να εκχωρεί σε άλλη μονάδα παραγωγής ή σε οποιονδήποτε τρίτο (περιλαμβανομένων των θυγατρικών και συνδεδεμένων εταιρειών του ιδίου) την παραγωγή, επεξεργασία (περιλαμβανομένης της καταστροφής) ή αποθήκευση στοιχείων ασφαλείας του ευρώ χωρίς την προηγούμενη έγγραφη συγκατάθεση της ΕΚΤ.
   Άρθρο 4
   Προσωρινή πιστοποίηση ασφαλείας
   1.   Σε φορέα παραγωγής στον οποίο δεν έχει χορηγηθεί πλήρης πιστοποίηση ασφαλείας μπορεί να χορηγηθεί προσωρινή πιστοποίηση για προγραμματισμένη δραστηριότητα ασφαλείας του ευρώ όσον αφορά ορισμένο στοιχείο ασφαλείας του ευρώ και μέγιστης διάρκειας ενός έτους. Εάν ο φορέας παραγωγής συμμετέχει σε διαγωνισμό για την ανάθεση δραστηριότητας ασφαλείας του ευρώ ή εάν του ανατίθεται τέτοια δραστηριότητα εντός της ενιαύσιας αυτής περιόδου, η προσωρινή πιστοποίηση ασφαλείας του μπορεί να παρατείνεται έως ότου η ΕΚΤ αποφασίσει εάν θα του χορηγήσει πλήρη πιστοποίηση ασφαλείας.
   2.   Προσωρινή πιστοποίηση ασφαλείας για προγραμματισμένη δραστηριότητα ασφαλείας του ευρώ σε σχέση με κάποιο στοιχείο ασφαλείας του ευρώ μπορεί να λάβει ένας φορέας παραγωγής εφόσον:

               α)

               οι ρυθμίσεις ασφαλείας που εφαρμόζει σε συγκεκριμένη μονάδα παραγωγής για την προγραμματισμένη δραστηριότητα ασφαλείας του ευρώ, εκτός των διαδικασιών ελέγχου επεξεργασίας και ιχνηλάτησης για την παραγωγή, επεξεργασία και αποθήκευση των στοιχείων ασφαλείας του ευρώ για τα οποία ζητείται πιστοποίηση, συνάδουν με τις σχετικές διατάξεις των κανόνων ασφαλείας·

               β)

               ο φορέας παραγωγής είναι σε θέση να καταδείξει ότι είναι ικανός να αναπτύξει και να εφαρμόσει παρόμοιες διαδικασίες ελέγχου επεξεργασίας και ιχνηλάτησης με τις περιγραφόμενες στο στοιχείο α), οι οποίες θα συνάδουν με τους κανόνες ασφαλείας·

               γ)

               τυχόν εκτυπωτικό ίδρυμα που μετέχει στην προγραμματισμένη δραστηριότητα ασφαλείας του ευρώ είναι εγκατεστημένο σε κράτος μέλος και

               δ)

               τυχόν μονάδα παραγωγής πλην εκτυπωτικού ιδρύματος που μετέχει στην προγραμματισμένη δραστηριότητα ασφαλείας του ευρώ είναι εγκατεστημένη σε κράτος μέλος ή σε κράτος μέλος της Ευρωπαϊκής Ζώνης Ελεύθερων Συναλλαγών.

         3.   Φορέας παραγωγής ο οποίος έχει λάβει προσωρινή πιστοποίηση ασφαλείας για κάποια δραστηριότητα ασφαλείας του ευρώ αναφορικά με κάποιο στοιχείο ασφαλείας του ευρώ μπορεί να λάβει προδιαγραφές για την παραγωγή τραπεζογραμματίων ευρώ, οι οποίες καλύπτονται από εμπιστευτικότητα, και να προετοιμαστεί για τη διεξαγωγή της εν λόγω δραστηριότητας ασφαλείας του ευρώ.
   4.   Φορέας παραγωγής ο οποίος έχει λάβει προσωρινή πιστοποίηση ασφαλείας για κάποια δραστηριότητα ασφαλείας του ευρώ αναφορικά με κάποιο στοιχείο ασφαλείας του ευρώ δεν επιτρέπεται να διεξάγει την εν λόγω δραστηριότητα ή κάθε άλλη δραστηριότητα για την οποία δεν έχει ακόμα λάβει πιστοποίηση ασφαλείας, ούτε επιτρέπεται να εκχωρεί ή να αναθέτει σε οποιονδήποτε τρίτο (περιλαμβανομένων των θυγατρικών και συνδεδεμένων εταιρειών του ιδίου) την προσωρινή πιστοποίηση ασφαλείας την οποία έχει λάβει.
   5.   Με την επιφύλαξη της μέγιστης προβλεπόμενης διάρκειας ισχύος της προσωρινής πιστοποίησης ασφαλείας και κάθε παράτασής της σύμφωνα με την παράγραφο 1, η ισχύς της προσωρινής πιστοποίησης ασφαλείας λήγει αυτομάτως την ημερομηνία που ορίζει η ΕΚΤ κατά τα προβλεπόμενα στο άρθρο 7 παράγραφος 1 στοιχείο δ), εκτός αν: α) ο φορέας παραγωγής λάβει, πριν από την ως άνω ημερομηνία, πλήρη πιστοποίηση ασφαλείας για κάποια δραστηριότητα ασφαλείας του ευρώ αναφορικά με το οικείο στοιχείο ασφαλείας του ευρώ, οπότε η ισχύς της προσωρινής πιστοποίησης ασφαλείας θεωρείται ότι λήγει την ημερομηνία χορήγησης της πλήρους πιστοποίησης ασφαλείας, ή β) η εν λόγω πιστοποίηση ανακληθεί με απόφαση λαμβανόμενη κατά το άρθρο 14.
   6.   Η προσωρινή πιστοποίηση ασφαλείας είναι δυνατό να επηρεαστεί και με απόφαση λαμβανόμενη κατά το άρθρο 12 ή το άρθρο 15.
   ΤΜΗΜΑ ΙΙ
   ΔΙΑΔΙΚΑΣΙΑ ΧΟΡΗΓΗΣΗΣ ΠΙΣΤΟΠΟΙΗΣΗΣ ΑΣΦΑΛΕΙΑΣ
   Άρθρο 5
   Αίτημα για κίνηση της διαδικασίας και διορισμός της ομάδας επιθεώρησης ασφαλείας
   1.   Όταν ορισμένος φορέας παραγωγής επιθυμεί να διεξαγάγει ορισμένη δραστηριότητα ασφαλείας του ευρώ σε σχέση με ένα ή περισσότερα στοιχεία ασφαλείας του ευρώ, υποβάλλει εγγράφως στην ΕΚΤ αίτημα για κίνηση της διαδικασίας χορήγησης της πιστοποίησης ασφαλείας. Στο εν λόγω αίτημα:

               α)

               προσδιορίζονται τα (ένα ή περισσότερα) στοιχεία ασφαλείας του ευρώ, η μονάδα παραγωγής και ο τόπος εγκατάστασής της, καθώς και η δραστηριότητα ασφαλείας του ευρώ για την οποία ο φορέας παραγωγής επιδιώκει να λάβει πιστοποίηση ασφαλείας,

               β)

               παρέχονται πληροφορίες που καταδεικνύουν ότι ο εξοπλισμός που έχει στη διάθεσή του ο ως άνω φορέας καθιστά δυνατή την παραγωγή των στοιχείων ασφαλείας του ευρώ για τα οποία ζητείται η πιστοποίηση,

               γ)

               παρέχονται πληροφορίες όσον αφορά τις φυσικές ρυθμίσεις ασφαλείας που ισχύουν στη μονάδα παραγωγής,

               δ)

               περιλαμβάνεται έγγραφη δέσμευση του φορέα παραγωγής ότι θα τηρεί κάθε εφαρμοστέα διάταξη της παρούσας απόφασης, όπως αυτή εκάστοτε τροποποιείται, καθώς και δήλωσή του ότι θα τηρεί την εμπιστευτικότητα του περιεχομένου των κανόνων ασφαλείας, και

               ε)

               εφόσον ο φορέας παραγωγής προτίθεται να χρησιμοποιήσει κάποια ειδική μονάδα καταστροφής, περιλαμβάνονται πληροφορίες σχετικά με την αιτιολογική βάση της συγκεκριμένης πρόσθεσής του και με τις ρυθμίσεις που αφορούν τη συγκεκριμένη μονάδα. Ο φορέας παραγωγής παρέχει ιδίως πληροφορίες για τις προγραμματισμένες ρυθμίσεις περί μεταφοράς των στοιχείων ασφαλείας του ευρώ προς και από την ειδική μονάδα καταστροφής και για τα προγραμματισμένα μέσα παρακολούθησης της καταστροφής των στοιχείων ασφαλείας του ευρώ στη συγκεκριμένη μονάδα, και

               στ)

               δηλώνει σαφώς εάν αιτείται πλήρη ή προσωρινή πιστοποίηση ασφαλείας για ορισμένη δραστηριότητα ασφαλείας του ευρώ αναφορικά με κάποιο στοιχείο ασφαλείας του ευρώ.

         2.   Η ΕΚΤ ελέγχει το αίτημα για κίνηση της διαδικασίας βάσει των όρων της παραγράφου 1 και ενημερώνει το φορέα παραγωγής σχετικά με το πόρισμα του ελέγχου εντός είκοσι (20) εργάσιμων για την ΕΚΤ ημερών από την ημέρα παραλαβής του ως άνω αιτήματος, σύμφωνα με τις διαδικασίες που προβλέπονται στις παραγράφους 3 και 4. Η ΕΚΤ μπορεί να παρατείνει άπαξ την προθεσμία αυτή, αλλά εν προκειμένω οφείλει να ειδοποιήσει εγγράφως το φορέα παραγωγής. Κατά τη διεξαγωγή του ως άνω ελέγχου η ΕΚΤ μπορεί να ζητήσει πρόσθετες πληροφορίες από το φορέα παραγωγής όσον αφορά τα επιμέρους στοιχεία που παρατίθενται στην παράγραφο 1. Εφόσον η ΕΚΤ ζητήσει πρόσθετες πληροφορίες, εντός είκοσι (20) εργάσιμων για την ΕΚΤ ημερών από την περιέλευση των πρόσθετων πληροφοριών στην ίδια ενημερώνει τον εν λόγω φορέα σχετικά με την έκβαση του ελέγχου.
   3.   Η ΕΚΤ απορρίπτει το αίτημα για κίνηση της διαδικασίας και ενημερώνει εγγράφως το φορέα παραγωγής σχετικά με την απορριπτική απόφαση και την αιτιολογική της βάση εντός των προθεσμιών της παραγράφου 2, εάν:

               α)

               ο φορέας παραγωγής αδυνατεί να παράσχει τις πληροφορίες ή την έγγραφη δέσμευση που απαιτούνται βάσει της παραγράφου 1·

               β)

               ο φορέας παραγωγής αδυνατεί να παράσχει τις πρόσθετες πληροφορίες που ζητά η ΕΚΤ βάσει της παραγράφου 2·

               γ)

               η προσωρινή πιστοποίηση την οποία έχει λάβει ο φορέας παραγωγής ανακλήθηκε και δεν έχει παρέλθει η περίοδος εντός της οποίας απαγορεύεται η εκ νέου υποβολή αιτήματος κατά τους όρους της απόφασης περί ανάκλησης ή

               δ)

               ο τόπος εγκατάστασης τυχόν συμμετέχοντος εκτυπωτικού ιδρύματος και η μονάδα παραγωγής δεν πληρούν τους όρους του άρθρου 3 παράγραφος 2 στοιχεία β) και γ), στις περιπτώσεις που ζητείται πλήρης πιστοποίηση ασφαλείας, ή του άρθρου 4 παράγραφος 2 στοιχεία γ) και δ), στις περιπτώσεις που ζητείται προσωρινή πιστοποίηση ασφαλείας.

         4.   Εφόσον ο φορέας παραγωγής πληροί τους όρους της παραγράφου 1 και υποβάλλει κάθε πρόσθετη πληροφορία που του ζητείται κατά την παράγραφο 2, η ΕΚΤ γνωστοποιεί σε αυτόν την ημερομηνία διενέργειας της αρχικής επιθεώρησης ασφαλείας εντός των προθεσμιών της παραγράφου 2. Παράλληλα, η ΕΚΤ τού παρέχει:

               α)

               εμπιστευτικό κατάλογο όλων των στοιχείων ασφαλείας του ευρώ, ο οποίος αποτελεί μέρος των κανόνων ασφαλείας, και

               β)

               αντίγραφο των διατάξεων εκείνων των κανόνων ασφαλείας που αφορούν στην παραγωγή, επεξεργασία (περιλαμβανομένης της καταστροφής) και αποθήκευση των στοιχείων ασφαλείας του ευρώ σε σχέση με τα οποία ο φορέας παραγωγής ζητεί την πιστοποίηση ασφαλείας. Η ΕΚΤ παρέχει σε αυτόν κάθε ενημέρωση των εν λόγω κανόνων που τυχόν εκδίδεται στη διάρκεια της διαδικασίας χορήγησης πιστοποίησης ασφαλείας.

         5.   Η ΕΚΤ ορίζει ομάδα επιθεώρησης ασφαλείας αποτελούμενη από εμπειρογνώμονες της ΕΚΤ και των ΕθνΚΤ. Κατά τον ορισμό της σύνθεσης της ως άνω ομάδας τηρείται η αρχή της αποφυγής των συγκρούσεων συμφερόντων. Εάν, κατόπιν ορισμού μέλους της συγκεκριμένης ομάδας, προκύψει σύγκρουση συμφερόντων, η ΕΚΤ το αντικαθιστά αμέσως με εμπειρογνώμονα ως προς τον οποίο δεν τίθεται ζήτημα τέτοιας σύγκρουσης.
   Άρθρο 6
   Αρχική επιθεώρηση ασφαλείας
   1.   Η αρχική επιθεώρηση ασφαλείας αρχίζει το αργότερο είκοσι (20) εργάσιμες για την ΕΚΤ ημέρες από την περιέλευση της γνωστοποίησης της ΕΚΤ κατά το άρθρο 5 παράγραφος 4 στο φορέα παραγωγής. Όταν ορισμένος φορέας παραγωγής αιτείται πλήρη πιστοποίηση ασφαλείας, η ομάδα επιθεώρησης ασφαλείας, στη διάρκεια της αρχικής επιθεώρησης ασφαλείας, επιθεωρεί τις ρυθμίσεις αναφορικά με την προγραμματισμένη δραστηριότητα ασφαλείας του ευρώ και επισκέπτεται τη μονάδα παραγωγής σε σχέση με την οποία ο φορέας παραγωγής έχει αιτηθεί πλήρη πιστοποίηση ασφαλείας, και αξιολογεί κάθε ρύθμιση σχετικά με τυχόν ειδική μονάδα καταστροφής.
   2.   Η ομάδα επιθεώρησης ασφαλείας αξιολογεί εάν οι ρυθμίσεις ασφαλείας που ο φορέας παραγωγής εφαρμόζει ή προτείνει όσον αφορά κάθε πτυχή της δραστηριότητας ασφαλείας του ευρώ συνάδουν με τις οικείες διατάξεις των κανόνων ασφαλείας. Στην περίπτωση που ο φορέας παραγωγής προτείνει την εφαρμογή ρυθμίσεων ασφαλείας ή βελτιώσεων, προς συμμόρφωσή του με τις οικείες διατάξεις των κανόνων ασφαλείας, δεν τού χορηγείται πλήρης πιστοποίηση ασφαλείας πριν από την εφαρμογή των εν λόγω ρυθμίσεων ή βελτιώσεων. Η ομάδα επιθεώρησης ασφαλείας μπορεί να διεξάγει πρόσθετη επιθεώρηση προκειμένου να ελέγξει εάν οι προτεινόμενες αυτές ρυθμίσεις ή βελτιώσεις συνάδουν με τους κανόνες ασφαλείας προτού η έκθεση της παραγράφου 5 υποβληθεί στο φορέα παραγωγής.
   3.   Όταν ορισμένος φορέας παραγωγής αιτείται μόνο προσωρινή πιστοποίηση ασφαλείας, η ομάδα επιθεώρησης ασφαλείας επισκέπτεται τη μονάδα παραγωγής ως προς την οποία ο φορέας παραγωγής έχει αιτηθεί την εν λόγω πιστοποίηση και αξιολογεί εάν οι ρυθμίσεις ασφαλείας που αυτός εφαρμόζει, εκτός των διαδικασιών ελέγχου επεξεργασίας και ιχνηλάτησης για την παραγωγή, επεξεργασία και αποθήκευση των στοιχείων ασφαλείας του ευρώ για τα οποία ζητείται προσωρινή πιστοποίηση ασφαλείας, συνάδουν με τις σχετικές διατάξεις των κανόνων ασφαλείας. Η ομάδα επιθεώρησης ασφαλείας αξιολογεί επίσης εάν ο φορέας παραγωγής καταδεικνύει ότι είναι ικανός να αναπτύξει και να εφαρμόσει διαδικασίες ελέγχου επεξεργασίας και ιχνηλάτησης οι οποίες θα συνάδουν με τους κανόνες ασφαλείας.
   4.   Με την ολοκλήρωση της αρχικής (ή, κατά περίπτωση, της πρόσθετης) επιθεώρησης ασφαλείας και πριν από την αποχώρησή της από τη μονάδα παραγωγής, η ομάδα επιθεώρησης ασφαλείας παρέχει στο φορέα παραγωγής μία ανεπίσημη και προφορική προκαταρκτική περίληψη των πορισμάτων της. Εφόσον η ομάδα επιθεώρησης ασφαλείας διαπιστώνει αποκλίσεις από τους κανόνες ασφαλείας, η ΕΚΤ ειδοποιεί εγγράφως το φορέα παραγωγής περί των εν λόγω αποκλίσεων εντός δέκα (10) εργάσιμων για την ΕΚΤ ημερών από την ολοκλήρωση της αρχικής (ή, κατά περίπτωση, της πρόσθετης) επιθεώρησης ασφαλείας. Ο φορέας παραγωγής διαθέτει δέκα (10) εργάσιμες για την ΕΚΤ ημέρες από την παραλαβή της επιστολής, προκειμένου να γνωστοποιήσει στην ΕΚΤ εγγράφως τυχόν σχόλια επί του περιεχομένου της επιστολής και προτεινόμενες από τον ίδιο ρυθμίσεις ασφαλείας ή βελτιώσεις.
   5.   Η ομάδα επιθεώρησης ασφαλείας αποτυπώνει τα πορίσματά της σε σχέδιο έκθεσης, λαμβάνοντας υπόψη τυχόν σχόλια που έχει υποβάλει ο φορέας παραγωγής βάσει της παραγράφου 4. Το εν λόγω σχέδιο έκθεσης παρουσιάζει διεξοδικά ιδίως:

               α)

               τις ρυθμίσεις ασφαλείας που ισχύουν στη μονάδα παραγωγής, οι οποίες συνάδουν με τους κανόνες ασφαλείας·

               β)

               τυχόν περιπτώσεις μη συμμόρφωσης με τους κανόνες ασφαλείας, τις οποίες διαπιστώνει η ομάδα·

               γ)

               τυχόν μέτρα που λαμβάνει ο φορέας παραγωγής στη διάρκεια της επιθεώρησης·

               δ)

               τυχόν ρυθμίσεις ασφαλείας ή βελτιώσεις που προτείνει ο φορέας παραγωγής και, σε περίπτωση διενέργειας πρόσθετης επιθεώρησης, την αξιολόγηση της ομάδας επιθεώρησης ασφαλείας ως προς το αν οι συγκεκριμένες ρυθμίσεις ή βελτιώσεις έχουν λάβει χώρα, και

               ε)

               την αξιολόγηση της ομάδας επιθεώρησης ασφαλείας ως προς το αν θα πρέπει να χορηγηθεί πλήρης ή προσωρινή πιστοποίηση ασφαλείας σύμφωνα με τους όρους των άρθρων 3 και 4.

         6.   Το σχέδιο έκθεσης αποστέλλεται στο φορέα παραγωγής εντός τριάντα (30) εργάσιμων για την ΕΚΤ ημερών από την ημερομηνία ολοκλήρωση της αρχικής (ή, κατά περίπτωση, της πρόσθετης) επιθεώρησης ασφαλείας. Ο φορέας παραγωγής διαθέτει τριάντα (30) εργάσιμες για την ΕΚΤ ημέρες από την παραλαβή του σχεδίου έκθεσης, προκειμένου να παράσχει τα σχόλιά του επί του περιεχομένου του. Η ΕΚΤ οριστικοποιεί το σχέδιο έκθεσης λαμβάνοντας υπόψη τα σχόλια του φορέα παραγωγής προτού λάβει απόφαση βάσει του άρθρου 7.
   Άρθρο 7
   Απόφαση περί πιστοποίησης ασφαλείας
   1.   Η ΕΚΤ γνωστοποιεί εγγράφως στον φορέα παραγωγής την απόφασή της επί του αιτήματός του για χορήγηση πιστοποίησης ασφαλείας εντός τριάντα (30) εργάσιμων για την ΕΚΤ ημερών από τη λήψη των σχολίων του φορέα παραγωγής επί του σχεδίου έκθεσης ή την εκπνοή της προθεσμίας για την παροχή σχολίων σύμφωνα με το άρθρο 6 παράγραφος 6. Η απόφαση αυτή προσδιορίζει με σαφήνεια τα ακόλουθα:

               α)

               τους λόγους που οδήγησαν στη λήψη της·

               β)

               το φορέα παραγωγής·

               γ)

               τη δραστηριότητα ασφαλείας του ευρώ στη μονάδα παραγωγής, για την οποία χορηγείται η πιστοποίηση ασφαλείας·

               δ)

               εάν χορηγείται πλήρης ή προσωρινή πιστοποίηση ασφαλείας και, σε περίπτωση που χορηγείται προσωρινή πιστοποίηση, την ημερομηνία λήξης της ισχύος της·

               ε)

               τις ρυθμίσεις περί καταστροφής σε ειδική προς τούτο μονάδα, εφόσον προβλέπεται ότι μπορεί να λάβει χώρα η εν λόγω καταστροφή·

               στ)

               τα στοιχεία ασφαλείας του ευρώ για τα οποία χορηγείται η πιστοποίηση ασφαλείας, και

               ζ)

               τυχόν ειδικότερους όρους όσον αφορά τα ως άνω στοιχεία α) έως στ).

         Η απόφαση βασίζεται στις πληροφορίες που περιέχονται στην τελική έκθεση του άρθρου 6 παράγραφος 6, η οποία συνάπτεται στην απόφαση. Η απόφαση περί χορήγησης πιστοποίησης ασφαλείας περιλαμβάνει ακόμη αντίγραφο των οικείων διατάξεων των κανόνων ασφαλείας που αφορούν στη μεταφορά των στοιχείων ασφαλείας του ευρώ για τα οποία χορηγείται η πιστοποίηση.
   2.   Εάν το αίτημα για χορήγηση πιστοποίησης ασφαλείας απορριφθεί ή ο φορέας παραγωγής, αν και έχει αιτηθεί πλήρη πιστοποίηση ασφαλείας, λαμβάνει μόνο προσωρινή, αυτός μπορεί να κινήσει τη διαδικασία ελέγχου κατά το άρθρο 17.
   ΤΜΗΜΑ ΙΙΙ
   ΔΙΑΡΚΕΙΣ ΥΠΟΧΡΕΩΣΕΙΣ
   Άρθρο 8
   Διαρκείς υποχρεώσεις των πιστοποιημένων φορέων παραγωγής και της ΕΚΤ
   1.   Οι πιστοποιημένοι φορείς παραγωγής ενημερώνουν εγγράφως την ΕΚΤ, χωρίς περιττή καθυστέρηση, σχετικά με:

               α)

               την έναρξη τυχόν διαδικασίας εκκαθάρισης ή εξυγίανσής τους ή άλλης ανάλογης διαδικασίας·

               β)

               το διορισμό, σε σχέση με το πρόσωπό τους, εκκαθαριστή, συνδίκου πτώχευσης, διαχειριστή ή άλλου ανάλογου προσώπου·

               γ)

               τυχόν πρόθεση υπεργολαβικής ανάθεσης ή συμμετοχής τρίτων στις δραστηριότητες ασφαλείας του ευρώ για τις οποίες οι εν λόγω φορείς έχουν λάβει πιστοποίηση ασφαλείας·

               δ)

               τυχόν αλλαγές που λαμβάνουν χώρα μετά τη χορήγηση της πιστοποίησης ασφαλείας και που επηρεάζουν ή μπορούν να επηρεάσουν τις ρυθμίσεις ασφαλείας τις οποίες καταλαμβάνει η εν λόγω πιστοποίηση ή

               ε)

               τυχόν μεταβολή στον έλεγχό τους συνεπεία αλλαγής του ιδιοκτησιακού καθεστώτος ή με άλλο τρόπο.

         2.   H EKT γνωστοποιεί στους πιστοποιημένους φορείς παραγωγής τυχόν ενημερώσεις των κανόνων ασφαλείας όσον αφορά τη δραστηριότητα ασφαλείας του ευρώ για την οποία έχουν λάβει πιστοποίηση ασφαλείας.
   ΤΜΗΜΑ IV
   ΕΠΑΝΑΛΗΠΤΙΚΕΣ ΕΠΙΘΕΩΡΗΣΕΙΣ ΑΣΦΑΛΕΙΑΣ
   Άρθρο 9
   Διαδικασία διενέργειας επαναληπτικών επιθεωρήσεων ασφαλείας
   1.   Η ΕΚΤ διενεργεί επαναληπτικές επιθεωρήσεις ασφαλείας σε πιστοποιημένες μονάδες παραγωγής κατόπιν της χορήγησης πλήρους ή προσωρινής πιστοποίησης ασφαλείας σε ορισμένο φορέα παραγωγής.
   2.   Οι επαναληπτικές αυτές επιθεωρήσεις ασφαλείας μπορούν να διενεργούνται κατόπιν ή άνευ ειδοποίησης. Πραγματοποιούνται στη διάρκεια εργάσιμων ημερών, μεταξύ 08:00 και 18:00 (τοπική ώρα), εκτός εάν συμφωνείται διαφορετικά με το φορέα παραγωγής. Στην περίπτωση διενέργειας επιθεωρήσεων κατόπιν ειδοποίησης, η ΕΚΤ ενημερώνει το φορέα παραγωγής σχετικά με το χρόνο διενέργειας της επιθεώρησης και υποβάλλει σε αυτόν προκαταρκτικό ερωτηματολόγιο τουλάχιστον τριάντα (30) εργάσιμες για την ΕΚΤ ημέρες πριν από τη διενέργειά της. Ο φορέας παραγωγής επιστρέφει το ερωτηματολόγιο στην ΕΚΤ συμπληρωμένο τουλάχιστον δέκα (10) εργάσιμες για την ΕΚΤ ημέρες πριν από τη διενέργεια της επιθεώρησης.
   3.   Στις εν λόγω επαναληπτικές επιθεωρήσεις ασφαλείας εφαρμόζονται, τηρουμένων των αναλογιών, τα άρθρα 6 παράγραφοι 2 έως 4, καθώς και το άρθρο 6 παράγραφος 5, εκτός του στοιχείου ε). Εξάλλου, η έκθεση της ομάδας επιθεώρησης ασφαλείας παρουσιάζει διεξοδικά την εκτίμηση της ομάδας επιθεώρησης ασφαλείας ως προς το αν η πλήρης ή προσωρινή πιστοποίηση ασφαλείας θα πρέπει να εξακολουθήσει να ισχύει ή αν η ΕΚΤ θα πρέπει να λάβει οποιαδήποτε εκ των αποφάσεων των άρθρων 12 έως 14. Εάν η ομάδα επιθεώρησης ασφαλείας κρίνει ότι πρέπει να εφαρμοστεί το άρθρο 15, η έκθεσή της, καθώς και η επιστολή της ΕΚΤ του άρθρου 6 παράγραφος 4, θα πρέπει να περιλαμβάνουν τη σχετική αιτιολογία. Οι προτάσεις της ομάδας επιθεώρησης ασφαλείας όσον αφορά τη λήψη τέτοιων μέτρων είναι ανάλογες του βαθμού σοβαρότητας της διαπιστούμενης μη συμμόρφωσης.
   4.   Εντός τριάντα (30) εργάσιμων για την ΕΚΤ ημερών από την ολοκλήρωση της επαναληπτικής επιθεώρησης ασφαλείας αποστέλλεται στο φορέα παραγωγής σχέδιο έκθεσης. Αυτός διαθέτει δέκα πέντε (15) εργάσιμες για την ΕΚΤ ημέρες από την παραλαβή του σχεδίου έκθεσης, προκειμένου να παράσχει τα σχόλιά του επί του περιεχομένου του. Η ΕΚΤ οριστικοποιεί την έκθεση και εν συνεχεία ενημερώνει το φορέα παραγωγής για την έκβαση της επαναληπτικής επιθεώρησης ασφαλείας κατά το άρθρο 10, λαμβάνοντας υπόψη τα σχόλιά του.
   Άρθρο 10
   Έκβαση των επαναληπτικών επιθεωρήσεων ασφαλείας
   1.   Εάν στην έκθεση του άρθρου 9 συμπεραίνεται ότι δεν υπάρχουν περιπτώσεις μη συμμόρφωσης, η ομάδα επιθεώρησης ασφαλείας ενημερώνει το φορέα παραγωγής σχετικά με τη θετική έκβαση της επαναληπτικής επιθεώρησης ασφαλείας.
   2.   Εφόσον η έκθεση του άρθρου 9 διαπιστώνει περίπτωση μη συμμόρφωσης, η οποία, κατά την κρίση της ομάδας επιθεώρησης ασφαλείας, δεν αποτελεί άμεση και σοβαρή απειλή για το κύρος των τραπεζογραμματίων ευρώ ή των επιμέρους στοιχείων τους, η πλήρης ή προσωρινή πιστοποίηση ασφαλείας του φορέα παραγωγής δεν θίγεται.
   3.   Στην περίπτωση της παραγράφου 2 η ομάδα επιθεώρησης ασφαλείας ενημερώνει το φορέα παραγωγής:

               α)

               σχετικά με την περίπτωση μη συμμόρφωσης·

               β)

               σχετικά με το γεγονός ότι η ΕΚΤ δεν προτίθεται να λάβει άμεσα κάποια εκ των αποφάσεων των άρθρων 12 έως 15 και

               γ)

               ότι οφείλει να αποκαταστήσει την περίπτωση μη συμμόρφωσης εντός προθεσμίας ανάλογης της σοβαρότητας της συγκεκριμένης περίπτωσης.

         4.   Εάν στην έκθεση του άρθρου 9 διαπιστώνεται η ύπαρξη περίπτωσης μη συμμόρφωσης, η οποία συνεπάγεται την ανάγκη λήψης μιας εκ των αποφάσεων των άρθρων 12 έως 15 από την ΕΚΤ, αυτή λαμβάνει την εν λόγω απόφαση σύμφωνα με τη διαδικασία και εντός της προθεσμίας του άρθρου 11.
   5.   Όσον αφορά τις καταστάσεις που περιγράφονται στις παραγράφους 1 έως 3, η προθεσμία εντός της οποίας η ομάδα επιθεώρησης ασφαλείας ενημερώνει εγγράφως το φορέα παραγωγής για την έκβαση της επαναληπτικής επιθεώρησης ασφαλείας είναι είκοσι (20) εργάσιμες για την ΕΚΤ ημέρες από τη λήψη των σχολίων επί του σχεδίου έκθεσης του άρθρου 9 παράγραφος 4 ή την εκπνοή της προθεσμίας για την παροχή σχολίων από το φορέα παραγωγής σύμφωνα με την εν λόγω παράγραφο. Η ομάδα επιθεώρησης ασφαλείας συνάπτει την τελική έκθεση στην ειδοποίησή της προς το φορέα παραγωγής.
   ΤΜΗΜΑ V
   ΣΥΝΕΠΕΙΕΣ ΤΗΣ ΜΗ ΣΥΜΜΟΡΦΩΣΗΣ
   Άρθρο 11
   Διαδικασία λήψης αποφάσεων
   1.   Όταν λαμβάνει οποιαδήποτε εκ των αποφάσεων των άρθρων 12 έως 15, η ΕΚΤ:

               α)

               αξιολογεί την περίπτωση της μη συμμόρφωσης, λαμβάνοντας υπόψη την τελική έκθεση του άρθρου 9 παράγραφος 4, και

               β)

               ενημερώνει εγγράφως το φορέα παραγωγής σχετικά με τη ληφθείσα απόφαση εντός τριάντα (30) εργάσιμων για την ΕΚΤ ημερών από τη λήψη των σχολίων του επί του σχεδίου έκθεσης του άρθρου 9 παράγραφος 4, προσδιορίζοντας:

                           i)

                           την περίπτωση μη συμμόρφωσης,

                           ii)

                           τη μονάδα παραγωγής, το στοιχείο και τη δραστηριότητα ασφαλείας του ευρώ στα οποία αναφέρεται η απόφαση,

                           iii)

                           την ημερομηνία έναρξης της ισχύος της απόφασης και

                           iv)

                           τους λόγους που οδήγησαν στη λήψη της.

         2.   Σε κάθε περίπτωση στην οποία η ΕΚΤ λαμβάνει απόφαση βάσει των άρθρων 13 έως 15, η απόφαση είναι ανάλογη της σοβαρότητας της σημειούμενης μη συμμόρφωσης. Η ΕΚΤ μπορεί να ενημερώνει τις ΕθνΚΤ και όλους τους πιστοποιημένους φορείς παραγωγής για τη ληφθείσα απόφαση, το πεδίο εφαρμογής της και τη διάρκειά της και σε μια τέτοια περίπτωση ορίζει ότι οι ΕθνΚΤ θα ειδοποιούνται για τυχόν περαιτέρω αλλαγές όσον αφορά το καθεστώς του φορέα παραγωγής.
   Άρθρο 12
   Προειδοποιητική απόφαση
   1.   Εάν: α) στην τελική έκθεση του άρθρου 9 παράγραφος 4 διαπιστώνεται η ύπαρξη τουλάχιστον μίας περίπτωσης μη συμμόρφωσης του τύπου που περιγράφεται στο άρθρο 10 παράγραφος 2 και β) έχει εκδηλωθεί τέτοια περίπτωση μη συμμόρφωσης δις στη διάρκεια των τριών τελευταίων επιθεωρήσεων ασφαλείας που διενεργήθηκαν στη συγκεκριμένη μονάδα παραγωγής (ανεξάρτητα από το αν οι εν λόγω περιπτώσεις μη συμμόρφωσης αφορούν την ίδια διάταξη των κανόνων ασφαλείας), η ΕΚΤ εκδίδει προειδοποιητική απόφαση με αποδέκτη το φορέα παραγωγής.
   2.   Η έγγραφη προειδοποίηση της παραγράφου 1 ορίζει ότι, εφόσον υπάρξει και νέα περίπτωση μη συμμόρφωσης του τύπου που περιγράφεται στο άρθρο 10 παράγραφος 2 (ανεξάρτητα από το αν αυτή αφορά την ίδια διάταξη των κανόνων ασφαλείας με οποιαδήποτε εκ των προηγούμενων περιπτώσεων μη συμμόρφωσης), η ΕΚΤ αποφασίζει βάσει του άρθρου 14.
   Άρθρο 13
   Αναστολή της πλήρους πιστοποίησης ασφαλείας όσον αφορά νέες παραγγελίες
   Εάν στην τελική έκθεση του άρθρου 9 παράγραφος 4 διαπιστώνεται η ύπαρξη περίπτωσης μη συμμόρφωσης, η οποία, κατά την κρίση της ομάδας επιθεώρησης ασφαλείας, αποτελεί άμεση και σοβαρή απειλή για το κύρος των τραπεζογραμματίων ευρώ ή των επιμέρους στοιχείων τους, αλλά ο φορέας παραγωγής επιτυχώς κατέδειξε στη διάρκεια της επιθεώρησης ασφαλείας ότι δεν σημειώθηκε καμία απώλεια ή κλοπή ή δημοσιοποίηση στοιχείων ασφαλείας του ευρώ, η ΕΚΤ λαμβάνει απόφαση στην οποία:

               α)

               τάσσει εύλογη προθεσμία στο φορέα παραγωγής για την αποκατάσταση της μη συμμόρφωσης·

               β)

               αναστέλλει την πλήρη πιστοποίηση ασφαλείας του φορέα παραγωγής όσον αφορά την ικανότητά του να αποδέχεται νέες παραγγελίες για το συγκεκριμένο στοιχείο ασφαλείας του ευρώ (περιλαμβανομένης της συμμετοχής σε διαγωνισμούς προμηθειών αναφορικά με το εν λόγω στοιχείο) έως την εκπνοή της προθεσμίας του στοιχείου α), και

               γ)

               ορίζει ότι η πλήρης πιστοποίηση ασφαλείας του φορέα παραγωγής ανακαλείται αυτομάτως με την εκπνοή της προθεσμίας του στοιχείου α), εκτός αν ο φορέας παραγωγής καταδεικνύει στην ΕΚΤ πριν από την εκπνοή της προθεσμίας ότι η μη συμμόρφωση έχει αποκατασταθεί.

         Άρθρο 14
   Ανάκληση πλήρους ή προσωρινής πιστοποίησης ασφαλείας
   1.   Η ΕΚΤ αποφασίζει να ανακαλέσει την πλήρη πιστοποίηση ασφαλείας ορισμένου φορέα παραγωγής στις ακόλουθες περιπτώσεις:

               α)

               όταν στην τελική έκθεση του άρθρου 9 παράγραφος 4 διαπιστώνεται η ύπαρξη περίπτωσης μη συμμόρφωσης με τους κανόνες ασφαλείας, η οποία:

                           i)

                           θεωρείται ότι αποτελεί άμεση και σοβαρή απειλή για το κύρος των τραπεζογραμματίων ευρώ ή των επιμέρους στοιχείων τους, ο δε φορέας παραγωγής δεν κατάφερε να καταδείξει στη διάρκεια της επιθεώρησης ασφαλείας ότι δεν σημειώθηκε καμία απώλεια, κλοπή ή δημοσιοποίηση στοιχείων ασφαλείας του ευρώ,

                           ii)

                           παρέχει στην ομάδα επιθεώρησης ασφαλείας την ένδειξη ότι η περίπτωση μη συμμόρφωσης που οδήγησε την ΕΚΤ στη λήψη απόφασης βάσει του άρθρου 13 δεν είχε αποκατασταθεί εντός της προθεσμίας που η ΕΚΤ έτασσε στην απόφασή της ή

                           iii)

                           είναι του ίδιου τύπου με περίπτωση μη συμμόρφωσης ως προς την οποία έχει ήδη εκδοθεί προειδοποιητική απόφαση βάσει του άρθρου 12 ή

               β)

               όταν:

                           i)

                           ορισμένος φορέας παραγωγής αρνείται την άμεση πρόσβαση ομάδας επιθεώρησης ασφαλείας σε ορισμένη μονάδα παραγωγής,

                           ii)

                           υπάρχει παράβαση των διατάξεων των παραγράφων 1, 5 ή 6 του άρθρου 3 ή,

                           iii)

                           για οποιονδήποτε άλλο λόγο η ΕΚΤ εύλογα θεωρεί ότι η συμπεριφορά του φορέα παραγωγής θα μπορούσε να βλάψει το κύρος των τραπεζογραμματίων ευρώ ως μέσου πληρωμών.

         2.   Η ΕΚΤ αποφασίζει να ανακαλέσει την προσωρινή πιστοποίηση ασφαλείας ορισμένου φορέα παραγωγής στις ακόλουθες περιπτώσεις:

               i)

               όταν σημειώνεται παράβαση του άρθρου 4 παράγραφος 4 ή

               ii)

               για οποιονδήποτε άλλο λόγο η ΕΚΤ εύλογα θεωρεί ότι η συμπεριφορά του φορέα παραγωγής θα μπορούσε να βλάψει το κύρος των τραπεζογραμματίων ευρώ ως μέσου πληρωμών.

         3.   Στην απόφασή της περί ανάκλησης η ΕΚΤ προσδιορίζει την ημερομηνία μετά την οποία ο φορέας παραγωγής μπορεί να ζητήσει εκ νέου πλήρη ή προσωρινή πιστοποίηση ασφαλείας βάσει του άρθρου 5.
   4.   Εφόσον, μετά την ανάκληση, η κατοχή στοιχείων ασφαλείας του ευρώ από το φορέα παραγωγής θα μπορούσε να βλάψει το κύρος των τραπεζογραμματίων ευρώ ως μέσου πληρωμών, η ΕΚΤ μπορεί να ζητήσει από τον εν λόγω φορέα να λάβει μέτρα, όπως η παράδοση σε αυτήν ή σε ΕθνΚΤ συγκεκριμένων στοιχείων ασφαλείας του ευρώ ή η καταστροφή τους, προκειμένου να διασφαλιστεί ότι αυτός παύει να έχει στην κατοχή του τυχόν στοιχεία ασφαλείας του ευρώ αφότου η ανάκληση αρχίσει να παράγει τα αποτελέσματά της.
   Άρθρο 15
   Διαδικασία αναστολής δραστηριότητας ασφαλείας του ευρώ σε εξαιρετικές περιστάσεις
   1.   Σε εξαιρετικές περιστάσεις, στις οποίες η ομάδα επιθεώρησης ασφαλείας διαπιστώνει την ύπαρξη περίπτωσης μη συμμόρφωσης, την οποία θεωρεί αρκετά σοβαρή ώστε να βλάψει το κύρος των τραπεζογραμματίων ευρώ ως μέσου πληρωμών σε περίπτωση μη λήψης άμεσων μέτρων, μπορεί να αναστείλει τη συγκεκριμένη δραστηριότητα ασφαλείας του ευρώ με άμεση ισχύ. Κάθε τέτοια αναστολή είναι ανάλογη του βαθμού σοβαρότητας της διαπιστούμενης μη συμμόρφωσης. Εξάλλου, η ομάδα επιθεώρησης ασφαλείας μπορεί να ζητήσει από τον πιστοποιημένο φορέα παραγωγής τη λήψη των μέτρων του άρθρου 14 παράγραφος 4, προκειμένου να διασφαλιστεί ότι αυτός δεν έχει στην κατοχή του συγκεκριμένα στοιχεία ασφαλείας του ευρώ στη διάρκεια της περιόδου ισχύος της αναστολής. Ο πιστοποιημένος φορέας παραγωγής παρέχει στην ομάδα επιθεώρησης ασφαλείας πληροφορίες σχετικά με κάθε άλλο φορέα παραγωγής που ενδέχεται, ως πελάτης ή προμηθευτής, να θίγεται άμεσα ή έμμεσα από την αναστολή.
   2.   Το συντομότερο δυνατό μετά την αναστολή βάσει της παραγράφου 1, η ΕΚΤ αξιολογεί το μέτρο και λαμβάνει απόφαση βάσει των άρθρων 12 έως 14, ή αποφασίζει να άρει την αναστολή. Κατά τη λήψη της σχετικής απόφασης η ΕΚΤ τηρεί τη διαδικασία του άρθρου 11.
   Άρθρο 16
   Μητρώο πιστοποίησης ασφαλείας της ΕΚΤ
   1.   Η ΕΚΤ τηρεί μητρώο των πιστοποιήσεων ασφαλείας. Το μητρώο:

               α)

               περιλαμβάνει κατάλογο με τους φορείς παραγωγής οι οποίοι έχουν λάβει πλήρη ή προσωρινή πιστοποίηση ασφαλείας και τις οικείες μονάδες παραγωγής·

               β)

               αναφέρει σε σχέση με κάθε μονάδα παραγωγής τη δραστηριότητα ασφαλείας του ευρώ και τα στοιχεία ασφαλείας του ευρώ για τα οποία χορηγήθηκε πλήρης ή προσωρινή πιστοποίηση ασφαλείας·

               γ)

               αναφέρει τυχόν ειδικότερους όρους κατά το άρθρο 7 παράγραφος 1 στοιχείο ζ) και

               δ)

               περιέχει καταχώριση της λήξης της ισχύος κάθε προσωρινής πιστοποίησης ασφαλείας.

         2.   Η ΕΚΤ θέτει τις πληροφορίες του μητρώου στη διάθεση κάθε ΕθνΚΤ και άλλων πιστοποιημένων φορέων παραγωγής.
   3.   Εάν η ΕΚΤ λάβει απόφαση βάσει του άρθρου 13, καταχωρίζει τη διάρκεια ισχύος του μέτρου και κάθε μεταβολή στο καθεστώς που αφορά το όνομα/την επωνυμία του οικείου φορέα παραγωγής, τη σχετική μονάδα παραγωγής, καθώς και το στοιχείο ή/και τη δραστηριότητα ασφαλείας του ευρώ.
   4.   Εάν η ΕΚΤ λάβει απόφαση βάσει του άρθρου 14, διαγράφει από το μητρώο το όνομα/την επωνυμία του φορέα παραγωγής, τη μονάδα παραγωγής, το στοιχείο ή/και τη δραστηριότητα ασφαλείας του ευρώ.
   5.   Όταν η δραστηριότητα ασφαλείας του ευρώ αναστέλλεται σε εξαιρετικές περιστάσεις, σύμφωνα με το άρθρο 15, η ΕΚΤ ενημερώνει κάθε πιθανώς θιγόμενο τρίτο φορέα παραγωγής από τους αναφερόμενους στο άρθρο 15 παράγραφος 1 σχετικά με την αναστολή και με το γεγονός ότι περαιτέρω πληροφορίες για το καθεστώς του πιστοποιημένου φορέα παραγωγής που τελεί σε αναστολή θα παρέχονται αφότου η ΕΚΤ έχει αξιολογήσει την αναστολή και έχει αποφασίσει βάσει του άρθρου 15 παράγραφος 2.
   ΤΜΗΜΑ VI
   ΤΕΛΙΚΕΣ ΔΙΑΤΑΞΕΙΣ
   Άρθρο 17
   Διαδικασία ελέγχου
   1.   Εφόσον η ΕΚΤ αποφασίσει:

               i)

               να απορρίψει αίτημα για κίνηση της διαδικασίας παροχής πιστοποίησης ασφαλείας·

               ii)

               να αρνηθεί την παροχή πλήρους ή προσωρινής πιστοποίησης ασφαλείας·

               iii)

               να παράσχει προσωρινή πιστοποίηση ασφαλείας κατόπιν υποβολής αιτήματος για χορήγηση πλήρους πιστοποίησης ασφαλείας·

               iv)

               βάσει των άρθρων 12 έως 15,

         ο φορέας παραγωγής μπορεί, εντός τριάντα (30) εργάσιμων για την ΕΚΤ ημερών από την κοινοποίηση σε αυτόν της σχετικής απόφασης, να υποβάλει στο διοικητικό συμβούλιο εγγράφως αίτημα ελέγχου της απόφασης. Ο φορέας παραγωγής αιτιολογεί το αίτημά του, περιλαμβάνοντας και κάθε άλλη συμπληρωματική πληροφορία.
   2.   Το διοικητικό συμβούλιο μπορεί να αναστείλει την εφαρμογή της προσβαλλόμενης απόφασης, εάν ο φορέας παραγωγής το ζητήσει ρητά και αιτιολογημένα με το σχετικό αίτημά του.
   3.   Το διοικητικό συμβούλιο ελέγχει την απόφαση υπό το φως του αιτήματος του φορέα παραγωγής και κοινοποιεί εγγράφως και αιτιολογημένη την απόφασή του στον τελευταίο εντός δύο μηνών από την παραλαβή του αιτήματος.
   4.   Η εφαρμογή των παραγράφων 1 έως 3 δεν θίγει τυχόν δικαιώματα βάσει των άρθρων 230 και 232 της συνθήκης.
   Άρθρο 18
   Επακόλουθη τροποποίηση
   Το άρθρο 7 παράγραφος 1 στοιχείο γ) της κατευθυντήριας γραμμής ΕΚΤ/2004/18 αντικαθίσταται από το ακόλουθο κείμενο:

               «γ)

               έχουν λάβει πλήρη ή προσωρινή πιστοποίηση ασφαλείας από την ΕΚΤ βάσει της απόφασης ΕΚΤ/2008/3 της 15ης Μαΐου 2008 σχετικά με τις διαδικασίες πιστοποίησης ασφαλείας των φορέων παραγωγής στοιχείων ασφαλείας του ευρώ όσον αφορά τα τραπεζογραμμάτια ευρώ, το δε διοικητικό συμβούλιο έχει επιβεβαιώσει την επιλεξιμότητά τους, κατόπιν αξιολόγησης από την εκτελεστική επιτροπή της συμμόρφωσής τους με τα ακόλουθα:

                           i)

                           τις προδιαγραφές ποιότητας για την παραγωγή τραπεζογραμματίων ευρώ, επί των οποίων αποφασίζει χωριστά η εκτελεστική επιτροπή, αφού λάβει υπόψη τις απόψεις της επιτροπής τραπεζογραμματίων,

                           ii)

                           τις προδιαγραφές της υγείας και ασφάλειας, επί των οποίων αποφασίζει χωριστά η εκτελεστική επιτροπή, αφού λάβει υπόψη τις απόψεις της επιτροπής τραπεζογραμματίων, και

                           iii)

                           τις προδιαγραφές της φιλικής προς το περιβάλλον παραγωγής τραπεζογραμματίων ευρώ, επί των οποίων αποφασίζει χωριστά η εκτελεστική επιτροπή, αφού λάβει υπόψη τις απόψεις της επιτροπής τραπεζογραμματίων·».

         Άρθρο 19
   Έναρξη ισχύος
   Η παρούσα απόφαση αρχίζει να ισχύει στις 2 Ιουνίου 2008.

      Φρανκφούρτη, 15 Μαΐου 2008.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 320 της 21.10.2004, σ. 21.